Maden er smagt. Dommerne har voteret. Og Årets Gericke pris i kategorien Bistro gik til Restaurant MEST fra Aalborg. Der er faldet ro på restaurant MEST, efter at de i søndags vandt prisen. Ejerne Mette og Stefan, der til sammen giver navnet MEST, har med ydmyg nordjysk stil svært ved at tage hele æren for prisen. - Vi er meget stolte, men også meget stolte af vores personale. Det er ligeså meget deres pris, fordi de yder en kæmpe indsats hernede. Så dem er vi ufattelig glade for, og uden dem kunne vi jo ikke gøre det, siger Mette Nygaard Klausholm. De fleste af de store og anerkendte restauranter ligger i hovedstadsområdet, så det at årets bistro ligger i det nordligste Danmark, gør kun indehaverne ekstra stolte. - Jeg synes, at det er rigtig fedt, at der er nogle, der kigger på Aalborg, og hvad vi kan heroppe, siger Mette Nygaard Klausholm. Restaurant MEST er også nomineret af den Danske Spiseguide til at være årets Brasserie.
De fleste kender restauranten NOMA, der ligger i København, men nu er Aalborg også sat på spisekortet.